หุ้นน้องใหม่ป้ายแดง ABM ร่วง 10% เสี่ยงหลุดไอพีโอ 1.80 บาท!
หุ้นน้องใหม่ ABM ร่วง 10% เสี่ยงหลุดไอพีโอ 1.80 บาท! ล่าสุด ณ เวลา 15.27 น. ราคาอยู่ที่ 1.83 บาท ลบ 0.21 บาท หรือ 10.29% สูงสุดที่ 2 บาท ต่ำสุดที่ 1.81 บาท ด้วยมูลค่าซื้อขาย 99.95 ล้านบาท
2 มี.ค. 2561

ผู้สื่อข่าวรายงานว่า ราคาหุ้นบริษัท เอเชีย ไบโอแมส จำกัด (มหาชน) หรือ ABM ล่าสุด ณ เวลา 15.27 น. ราคาอยู่ที่ 1.83 บาท ลบ 0.21 บาท หรือ 10.29% สูงสุดที่ 2 บาท ต่ำสุดที่ 1.81 บาท ด้วยมูลค่าซื้อขาย 99.95 ล้านบาท
โดยราคาหุ้นวันนี้ปรับตัวลดลง หลังจากวานนี้ปรับตัวขึ้นแรงหลังจากเข้าซื้อขายในตลาดหลักทรัพย์แห่งประเทศไทยวานนี้เป็นวันแรก ด้วยราคา IPO ที่ 1.80 บาท  ซึ่งราคาปิดตลาดวานนี้อยู่ที่ 2.04 บาท บวก 0.24 บาท หรือ 13.33% สูงสุด 2.56 บาท ต่ำสุด 1.95 บาท ราคาเปิดอยู่ที่ 2.52 บาท ด้วยมูลค่าซื้อขาย 489.08 ล้านบาท
อย่างไรก็ตาม นักวิเคราะห์ บล.เคจีไอ (ประเทศไทย) ให้ราคาเป้าหมายที่ 2.50 บาท โดยมีความเห็นว่า ปี 2561 ผลประกอบการโตโดดเด่น จากยอดขายชีวมวลอัดแท่ง (Biomass pellet) ตามความต้องการของลูกค้าในประเทศเกาหลีใต้และญี่ปุ่น จากโรงงานไฟฟ้าพลังงานชีวมวลจะเริ่มแล้วเสร็จ และปริมาณการขายกะลาปาล์มในต่างประเทศกลับสู่ภาวะปกติจากที่ผ่านมาได้รับผลกระทบการเร่งจำหน่ายกะลาปาล์มของผู้ขายในประเทศอินโดนีเซีย จากการคาดการณ์การขึ้นภาษีการส่งออกในประเทศอินโดนีเซีย
นอกจากนี้ นักวิเคราะห์ บล ฟินันเซีย ไซรัส ยังให้เป้าหมายราคาที่ 2.26 บาท โดยมีมุมมองธุรกิจเติบโตเท่าตัว จากปี 2560 หนุนโดยปริมาณการขายกะลาปาล์มทั้งในและต่างประเทศเพิ่มขึ้น หลังปีก่อนได้รับผลกระทบจากปรากฏการณ์เอลนีโญ และความต้องการของลูกค้าโรงไฟฟ้าชีวมวลในประเทศญี่ปุ่นเพิ่มขึ้นอย่างมาก